גירוש הגר וישמעאל (חבריאל מטסו)

גירוש הגר וישמעאל (בהולנדית: De wegzending van Hagar en Ismaël) הוא ציור מעשה ידי הצייר ההולנדי חבריאל מטסו בשנת 1650. היצירה מתארת את גירוש הגר וישמעאל מבית אברהם, בהשראת הסיפור המקראי המתואר בספר בראשית, פרק כ"א. הציור מאופיין בסגנון הבארוק ההולנדי, ומשלב דרמה רגשית עם סמלים ותיאורים ריאליסטיים המאפיינים את אמנות התקופה. הציור של חבריאל מטסו הוא יצירה עשירה בפרטים ובמשמעויות, המשלבת נאמנות לטקסט המקראי עם פרשנות אמנותית וחברתית. באמצעות קומפוזיציה דינמית ושימוש חכם באור וצל, הציור מתאר את הרגע הדרמטי של הפרידה, תוך מתן דגש על הדילמות הרגשיות של הדמויות.

תיאור היצירה ופרשנות
בתמונה נראית הגר רגע לפני צאתה מן הבית. אברהם, המתואר כאיכר חסון, דוחף אותה בעדינות קדימה, בעוד רגליו נטועות על המפתן. לעומתו, רגליה של הגר מבטאות את המעבר שבחייה - רגלה השמאלית עדיין על המדרגה, כמעט נוגעת ברגלו של אברהם, אך רגלה הימנית כבר נמצאת מחוץ לבית. היא לבושה שמלה אדומה בולטת, המסמלת חיוניות אך גם ממד פרובוקטיבי. מעל ראש הגר, מבעד לחלון, מציצה שרה ומורה לה על הדרך החוצה. תנועות הידיים של אברהם ושל שרה מתואמות, ויוצרות נתיב חזותי המוביל את הגר וישמעאל אל מחוץ לבית. שרה מוצגת בעמדה גבוהה יותר, כסמל לסמכות ולעמדה הדומיננטית בסיפור.

רקע וסמלים
הסצנה ממוקמת בסביבה ביתית הולנדית, בהתאם למנהגי התקופה שבהם סיפורים מקראיים תוארו בהקשרים עכשוויים. ברקע, העננים הכבדים מרמזים על סערה קרובה, רמז למשבר שעתיד לפקוד את הגר ובנה במדבר. חורבות טירה במישור האחורי מסמלות את השממה שאליה היא נשלחת, בעוד גשר סמוך עשוי לרמז על הדרך החדשה שנפתחת בפניה.

בתחתית התמונה מופיעים שני כלבים: אחד מהם מרחרח עצם יבשה, אולי כרמז לרעב הצפוי להגר, והשני מציץ מתוך מלונה - הדים סמליים לניגוד בין ביתיות לבין גלות.
250px|ממוזער|שמאל|אישה מוכרת עופות בר מדוכן (1653–1654), חבריאל מטסו. ביצירה זו, הקרובה בזמן ובסגנון ל"גירוש הגר וישמעאל", ניכרת אותה קומפוזיציה אלכסונית, שימוש במבנה מקושת, ודמויות בעלות נוכחות פיזית מרשימה, בהשפעתו של יאן באפטיסט וניקס.

דמויות ורגשות
אברהם משדר אסרטיביות בהחלטתו, אך מבטו נוגה, מבטא את הקושי הרגשי בפרידה. הגר נראית עצובה, אך נחושה. כל האור בציור מתרכז בה, מה שמדגיש את דמותה כמרכז הדרמה. ישמעאל, הצועד ברגליים יחפות, מבטא ספק ותהייה במבטו.

פרשנות והקשר תרבותי
הציור מבטא את הרגישות הדרמטית שאפיינה את אמנות הבארוק, תוך שימוש בתנועה, אור וקומפוזיציה ליצירת מתח רגשי. דמותה של הגר, הלבושה בגדים בולטים ויוצאת אל הלא נודע, עשויה לשקף גם מסר מוסרי על הסכנה שבהכנסת אישה ממעמד נמוך לבית מהוגן.

השוואה והשפעה
היצירה בסביבות השנים 1653–1654, ונחשבת לדוגמה מוקדמת ובולטת להשפעתו של האמן יאן באפטיסט וניקס על סגנונו של מטסו. הקומפוזיציה בנויה בציר אלכסוני, ובמרכזה קשת ארכיטקטונית הממסגרת את דמותו של אברהם, בדומה לקשתות המופיעות ביצירתו המקבילה של מטסו "אישה מוכרת עופות בר מדוכן". הדמויות הבוגרות בשתי היצירות חולקות פיזיונומיה מונומנטלית ומודגשת, וכן טכניקת ציור רחבה הכוללת שימוש בעפרון לבן עופרת ובאדום ורמיליון לבניית גוני עור. הנוף האיטלקי והמאפיינים החזותיים של ישמעאל בציור זה מדגישים עוד יותר את קרבתו לסגנון של וניקס. יצירה זו שימשה מקור השוואה מרכזי להבנת בחירותיו הקומפוזיציוניות והסגנוניות של מטסו בראשית דרכו.

לקריאה נוספת
 יעל מאלי, אמנות כפרשנות: פרשת השבוע בראי האמנות, 2017, ידיעות אחרונות

הערות שוליים

קטגוריה:ציורי התנ"ך
קטגוריה:ציורי שמן
קטגוריה:ציורים מהמאה ה-17
קטגוריה:אברהם בציורים
קטגוריה:הגר בציורים
קטגוריה:שרה בציורים
קטגוריה:כלבים באמנות
קטגוריה:עצים בציורים
קטגוריה:חבריאל מטסו: ציורים
קטגוריה:ילדים בציור